
Monica Ritterband designer bænke af historisk træ

Kunstneren Monica Ritterband har designet et enestående bænk-koncept af gamle bolværkspæle fra Holmen og flåde-egetræer fra skovene ved Vallø Slot. Dermed har hun forvandlet historisk træ til moderne dansk design.

Bænk-konceptet bærer navnet NatureHistory og består af tre bænkserier, ”Holmen”, ”Frederik den 6.” og ”Flow”. Bænken ”Holmen” er skabt af pommersk fyrretræ fra 150 bolværkspæle, som Christian den 7. brugte til kajanlæg og dok på Holmen i 1700-tallet. 

Det historiske træ har stået under vand i over 200 år. Derved er det blevet saltvandsimprægneret, så det kan holde langt ind i fremtiden. Nu er træet forvandlet til en serie eksklusive bænke, designet af Monica Ritterband, og dermed har det fine, gamle træ fået evigt liv.  

Et historisk kup

Bænkene er produceret af Bondeskovgaard Savværk, som gjorde et historisk kup, da forstmand og ejer Palle Nielsen i sommer kom i besiddelse af bolværkspælene. Pælene er nemlig det sidste træ, der er tilbage af det gamle tømmer fra Holmen. Palle Nielsen var straks klar over, at der var tale om et sjældent fund:

”Jeg besluttede at skabe en serie bænke ud af det historiske træ. På den måde får det gamle, fine træ evigt liv og bliver givet videre til kommende generationer,” siger han.

Træets historie som inspiration

Palle Nielsen kontaktede kunstner og designer Monica Ritterband og viste hende stablen med de gamle bolværkspæle. ”Jeg blev hurtigt fanget af træets historie og muligheden for at omdanne tømmeret, der var brugt af den danske flåde for over 200 år siden, til en serie gedigne og tidløse bænke,” fortæller Monica Ritterband.

Det blev til bænkserien ”Holmen”, som består af en lukket serie af 275 nummererede og signerede bænke. 
Monica Ritterband overværede fældningen

Bænken ”Holmen” inspirerede Monica Ritterband og Bondeskovgaard Savværk til også at skabe en åben serie bænke. Bænkene ”Frederik den 6.” og ”Flow” er ligeledes skabt af træ med historisk kerne, nemlig 200 år gamle flåde-egetræer fra skovene ved Vallø Slot. Monica Ritterband var selv med, da træerne blev fældet: 
”At opleve en 200 år gammel kæmpe vælte er en oplevelse, som ville have inspireret mig til et dramatisk symfonisk værk, hvis jeg havde været komponist,” fortæller Monica Ritterband om sin oplevelse i skoven. 

Hvad træet har været vidne til

Egetræerne fra Vallø Slot er fældet lige præcis på det mest modne tidspunkt, hvor styrken i træet er optimal.

”Det er dejligt, at de nu genopstår i et bænkkoncept. Når jeg ser på bænkene, tænker jeg på, hvad disse gamle planker må have været vidne til gennem generationer, og hvilken historie der ligger gemt i dem,” siger Palle Nielsen. 

Bænkkonceptet NatureHistory

Bænkkonceptet NatureHistory består af tre bænkserier, ”Holmen”, ”Frederik den 6.” og ”Flow”, som alle er designet over samme tema. Bænkene er dansk producerede og sælges gennem producenten Bondeskovgaard.
Bænken Holmen 
”Holmen” er en lukket serie af 275 nummererede og signerede bænke af pommersk saltvandsimprægneret fyrretræ fra Holmen. Bænkens planker er blevet bilet, hvilket vil sige, at det har fået en overflade, som var det hugget med en økse med et meget bredt skær. Træet er ca. 350 år gammelt. Serien er lukket, nummeret og signeret.

Bænken Frederik den 6.

Bænken ”Frederik den 6.” er en videreudvikling af Bænken ”Holmen”. ”Frederik den 6.” har fået ryglæn, og træet er fra 200 år gamle flåde-egetræer fra Vallø Slot. Serien er åben, og alle bænke får tildelt et fortløbende nummer samt signatur.

Bænken Flow

”Flow” er et helt bænkkoncept i en åben serie bænke skabt af 200 år gamle flåde-egetræer fra Vallø Slot. Bænkene er formet som kvartcirkler, der kan sættes sammen, så de enten danner en hel- eller halvcirkel, eller så bænkene fremstår i et langt og snoet forløb, der passer ind i både by- og parkrum. 

Pressefotos
Pressefotos kan downloades på www.naturehistory.dk/presse 
(Hold ctrl-tasten nede og klik derefter på linket for at komme ind på siden) 
Klausul for offentliggørelse
Bænkene søsættes først den 21. maj på Bondeskovgaard i Osted ved Roskilde. Derfor må fotos af bænkene ikke offentliggøres i medierne før denne dato. 

